Սիլվերիոս (Հռոմի պապ)

Սիլվերիոս (լատ.՝ Silverius PP., , Ֆրոզինոնե, Լացիո, Իտալիա - հունիսի 20, 537, Պոնցա, Լատինա, Լացիո, Իտալիա)՝ Հռոմի Պապ 536 թվականի հունիսի 8-ից մինչև 537 թվականի մարտը։


== Կենսագրություն ==
Սիլվերիոսը Որմիզդես Պապի օրինական որդին էր, ծնվել էր նախքան նրա հոր՝ հոգևոր կարգ ընդունելը։ Նա, հավանաբար, Պապ ընտրվել է 536 թվականի հունիսի 8-ին։ Սիլվերիոսը հայտնվել էր Իտալիա ներխուժած բյուզանդացիների և նահանջող բարբարոսների միջև՝ քաղաքական հակասությունների կենտրոնում։ Քանի որ Ագապետոսը մահացել էր Կոստանդնուպոլիս կատարած իր այցի ժամանակ, Թեոդահադին պետք էր հավատարիմ Պապ, և նրա ընտրությունը կանգ առավ Սիլվերիոսի վրա։ Պատմաբան Ջեֆրի Ռիչարդսը, ապացուցելով այս ենթադրությունը, ցույց է տալիս, որ նախքան ընտրվելը Սիլվերիոսն ունեցել է հիպոսարկավագի աստիճան, ինչը բավականին ցածր կարգ էր եկեղեցու հիերարխիայում, ուստի Թեոդահադը նրան ընկալել է որպես թույլ և հնազանդ թեկնածու։ Liber Pontificalis -ը ուղղակիորեն պնդում է, որ Սիլվերիոսը իր բարձր կարգավիճակով պարտական էր թագավոր Թեոդոհադին։
Սակայն, երբ 536 թվականի դեկտեմբերի 9-ին բյուզանդացիները մոտեցան Հռոմին, Սիլվերիոսը հռոմեացիներին համոզեց Բելիսարիոսի բանակը մտցնել Հռոմ։ Սակայն շուտով նա ներառվեց կայսրուհի Թեոդորայի ցուցումով բեմադրված դատական գործընթացի մեջ՝ քաղաքական դավաճանության մեղադրանքով. նրան մեղադրում էին 537-538 թվականների պաշարման ժամանակ Վիտիգես քաղաքը հանձնելու փորձի մեջ։ Հռոմի պաշարման ժամանակ Սիլվերիոսին պաշտոնանկ անելուց հետո Թեոդորան Հռոմի Պապի գահին բարձրացրեց իրեն հարմար թեկնածու Վիգիլիոսին։ Վերջինս կանչվեց Հռոմ՝ Սիլվերիոսին փոխարինելու համար։ Լիբերատ Կարթագենացու Breviarium տրակտատը պատկերում է Վիգիլիոսին «որպես մոնոֆիզիտների ագահ և նենգ կողմնակից, ով տապալեց և գրեթե սպանեց իր նախորդին»։ Ընդ որում, Լիբերատը պնդում է, որ Վիգիլիոսը կայսրուհի Թեոդորային խոստացել է գահին վերականգնել Կոստանդնուպոլսի պատրիարք Անֆիմոսին։
Ռիչարդսը նշում է, որ Լիբերատ Կարթագենացու կարծիքը պետք է քննադատաբար ընդունել։ Լիբերատը Վիգիլիոսի ընդդիմախոսներից էր, որոնք նոր Պապին անվանում էին ոչ այլ կերպ, քան Նեռ՝ Հակաքրիստոս։ Իրականում, Ռիչարդսի կարծիքով, Սիլվերիոսի նկատմամբ դատավարությունը զուտ քաղաքական էր. Հռոմը և Իտալիան նվաճելու Հուստինիանոսի պլանները նախատեսում էին, որպեսզի Առաքելական գահին պրո-արևելյան Պապ նստի։ Կատարյալ թեկնածուն սարկավագ Վիգիլիոսն էր, ով երկար ժամանակ ապրում էր Կոստանդնուպոլսում և իր ողջ կարիերայի ընթացքում երազում էր դառնալ Հռոմի Պապ։
Այս կամ այն կերպ, Սիլվերիոսն աքսորվում է Պատարա (Լիկիա), որտեղի եպիսկոպոսը դիմում է կայսրին Սիլվերիոսի գործի արդար դատավարության համար։ Այնուամենայնիվ, երբ Սիլվերիոսը վերադառնում է Իտալիա, Բելիսարիոսը նրան հանձնում է Վիգիլիոսին, ով, ըստ Liber Pontificalis-ի, նրան ուղարկում է Պալմարիա՝ անապատային մի կղզի, որտեղ էլ նա մահանում է սովից կամ խեղդելուց։


== Սրբադասումը ==
Սիլվերիոսը Կաթոլիկ եկեղեցու կողմից մեծարվում է որպես Սուրբ Սիլվերիոս (Սան Սիլվերիո)։ Սրբադասման պատճառ է դարձել Պոնցա կղզու ձկնորսների հետ կապված պատահարը. նրանք Պալմարիա կղզու մոտ հայտնվել են ուժեղ փոթորկի մեջ և օգնության են կանչել Սիլվերիոսին, որի բարեխոսությամբ ձկնորսները, ի վերջո, փրկվել էին։
Սիլվերիոսը համարվում է Իտալիայի ափերի մոտ գտնվող Պոնցա կղզու հովանավորը։ Նա առաջին անգամ հռոմեական սրբերի մեջ հիշատակվում է XI դարում։


== Ծանոթագրություններ ==


== Գրականություն ==
Ковальский Я. Период III. В орбите ранневизантийской империи // Папы и папство.
Louise Ropes Loomis, The Book of Popes ("Liber Pontificalis"). Merchantville, NJ: Evolution Publishing. ISBN 1-889758-86-8 (Reprint of the 1916 edition. English translation with scholarly footnotes, and illustrations).